WGE คว้างานใหม่ 646 ลบ. หนุนแบ็กล็อกพุ่ง 3.4 พันลบ. ดันรายได้ปี 64 ทะลุเป้า 1.5 พันลบ.
WGE คว้างานใหม่ 5 โปรเจค มูลค่ารวม 646 ล้านบาท ดัน Backlog เพิ่มเป็น 3.4 พันลบ. ฟากผบห.มั่นใจรายได้รวมปี 64 ทะลุเป้า 1.5 พันล้านบาท ก่อนทะยานแตะ 5 พันล้านบาท ในปี 66 หลังลุยประมูลงานภาครัฐ-บุกงานก่อสร้างโรงงานอุตสาหกรรม
30 ส.ค. 2564

นายเกรียงศักดิ์ บัวนุ่ม ประธานกรรมการบริหาร บริษัท เวล เกรด เอ็นจิเนียริ่ง จำกัด (มหาชน) หรือ WGE เปิดเผยว่า บริษัทและกิจการร่วมค้าได้รับงานใหม่รวม 5 โครงการ รวมมูลค่าทั้งหมด 646.58 ล้านบาท โดยบริษัทฯได้ลงนามสัญญาจ้างโครงการก่อสร้าง 2 โครงการ รวมมูลค่าทั้งหมด 175,819,750 บาท ได้แก่ 1. โครงการก่อสร้าง อาคาร 2-GA01,2-GB01 โครงการบางกอกฟรีเทรดโซน (งานโครงสร้าง และงานสถาปัตย์) ของบริษัท พรอสเพค ดีเวลลอปเมนท์ จำกัดเป็นงานก่อสร้างอาคารโรงงาน ระยะเวลาก่อสร้าง 8 เดือน
ส่วนกิจการร่วมค้า CC-WGE ซึ่งประกอบด้วย WGE ถือหุ้น 49% และห้างหุ้นส่วนจำกัด ชินวรยะลาก่อสร้าง 51% ลงนามสัญญาจ้างโครงการก่อสร้าง 1 โครงการ เป็นโครงการก่อสร้างสะพานข้ามจุดตัดทางรถไฟสายห้วยทราย – ปากพะยูน จังหวัดพัทลุง ของกรมทางหลวง มูลค่าโครงการ 179.60 ล้านบาท (รวมภาษีมูลค่าเพิ่ม) ระยะเวลาก่อสร้าง 750 วัน
รวมถึงกิจการร่วมค้า UEC-WGE ซึ่งประกอบด้วย WGE ถือหุ้น 49% และ บริษัท เอกชัยอุบล (2523) จำกัด 51% ลงนามสัญญาจ้างโครงการก่อสร้าง 2 โครงการ ได้แก่
1.โครงการก่อสร้างสะพานลอยกลับรถบนทางหลวงหมายเลข 1 บริเวณ บ.ชะแมบ (ขาเข้า) 1 ระหว่าง กม.69+700.000 – กม.71+825.000 รวมระยะทาง 2.125 กิโลเมตร จังหวัดพระนครศรีอยุธยา ของกรมทางหลวง มูลค่าโครงการ 145.88 ล้านบาท (รวมภาษีมูลค่าเพิ่ม) ระยะเวลาก่อสร้าง 720 วัน
“หลังจากได้รับงานใหม่ในครั้งนี้ 5 โปรเจค ส่งผลให้งานในมือรอรับรู้รายได้ (Backlog) เพิ่มเป็น 3,441.40 ล้านบาท ทยอยรับรู้รายได้ถึงปี 2566 โดยในช่วงที่เหลือของปีนี้อยู่ระหว่างยื่นประมูลงานใหม่มูลค่าประมาณ 2-3 พันล้านบาท ซึ่งมั่นใจว่าจะช่วยผลักดันรายได้รวมของบริษัทฯในปีนี้แตะที่ระดับ 1.5 พันล้านบาท กลับมาอยู่ในระดับที่ใกล้เคียงกับปี 2562 ก่อนแตะระดับ 5 พันล้านบาท ในปี 2566 หลังเข้าประมูลงานภาครัฐมากขึ้น” นายเกรียงศักดิ์ กล่าว
นายเกรียงศักดิ์ กล่าวอีกว่า แม้จะเกิดสถานการณ์การแพร่ระบาดไวรัสโควิด-19 ระลอกใหม่ แต่ในส่วนของงานภาครัฐยังคงมีออกมาเรื่อย ๆ ยังไม่มีโครงการหรือหน่วยงานใดที่ถูกตัดงบประมาณมากจนต้องยกเลิกโครงการ เพราะรัฐบาลมีความจำเป็นต้องขยายการลงทุนโครงสร้างพื้นฐาน (Infrastructure) ไม่ว่าจะเป็น งานถนน งานสะพาน หรืองานเขื่อน เพื่อรองรับการขยายตัวของเศรษฐกิจ  โดยบริษัทฯวางเป้าสัดส่วนงานภาครัฐเพิ่มขึ้นเป็นไม่ต่ำกว่า 50% เมื่อเทียบกับปีที่ผ่านมาอยู่ที่ 23% รวมถึงการขยายธุรกิจเข้าสู่งานก่อสร้างโรงงานอุตสาหกรรม เพื่อเพิ่มแหล่งที่มาของรายได้ สนับสนุนให้ผลการดำเนินงานเติบโตอย่างแข็งแกร่งและมั่นคง
 